અડવાણી યાત્રામાં બ્લૅક મનીનો મુદ્દો ગજાવશે - news
અડવાણી યાત્રામાં બ્લૅક મનીનો મુદ્દો ગજાવશે
Published: 10th October, 2011 20:43 IST
નવી દિલ્હી: બીજેપીના સિનિયર નેતા લાલકૃષ્ણ અડવાણીએ ગઈ કાલે કહ્યું હતું કે 'મારી આખા દેશની ભ્રષ્ટાચારવિરોધી જન ચેતના યાત્રા દરમ્યાન હું વિદેશી બૅન્કોમાં રાખવામાં આવેલા બ્લૅક મનીને પાછા લાવવાનો મુદ્દો ઉઠાવીશ. જોકે મારી જન ચેતના યાત્રા દરમ્યાન હું બેફામ ભ્રષ્ટાચાર, મોંઘવારી અને અત્યંત ગરીબીના મુદ્દાઓ પણ ભારપૂર્વક ઉઠાવીશ.'
અડવાણી આવતી કાલથી બિહારમાં શરૂ થનારી તેમની યાત્રાને અનુલક્ષીને પોતાના નિવાસસ્થાને આવેલા ગ્રામીણ લોકોને સંબોધી રહ્યા હતા. અડવાણીએ કહ્યું હતું કે 'અમેરિકા અને જર્મની જેવા દેશોએ સ્વિસ બૅન્કોમાં તેમના નાગરિકોએ મૂકેલાં નાણાં પણ પાછાં મેળવી લીધાં છે ત્યારે ભારત કેમ આ નાણાં પાછાં મેળવી નથી શકતું? મનમોહન સિંહની સરકારે કાંઈ નહીં તો વિદેશી બૅન્કોમાં નાણાં મૂકનાર બ્લૅક મનીના સોદાગરોનાં નામો તો જાહેર કરવાં જોઈએ.'